
Maрт 2008 година

Opel на 78то Международно автомобилно изложение в Женева
Новият Opel Agila – приветлив, динамичен, гъвкав

· Конструкция - пет врати и пет пълноценни седалки
· Функционалност – гъвкав, благодарение на множество практични детайли
· Дизайн – балансирани пропорции, отчетлива линия

· Силово предаване – два бензинови двигателя, един турбодизел, автоматична трансмисия

Рюселсхайм/Женева.  Със своите пет врати и пет места, новият Opel Agila е не само практичен като своя предшественик, от който бяха продадени над  440 000 екземпляра, но и много по-динамичен като дизайн. Малкият, гъвкав модел на Opel ще отбележи своя пазарен дебют през пролетта на 2008 година с цени, започващи от 9 990 евро (на пазара в Германия). Той се отличава с балансирани пропорции, меки форми и отчетлива графика на страничния силует. Пътниците продължават да седят високо и в изправена стойка, но линията на покрива е динамично снижена и вече прелива в плавна дъга към задната част. Tова спомага за постигане на коефициент на аеродинамично съпротивление от 0.32 – относително ниска стойност за автомобил с тези размери. Новото издание на градския автомобил вече е с двайсет сантиметра по-дълго и с шест сантиметра по-широко, но със седем сантиметра по-ниско от своя предшественик.
Дизайнът – забележителен чар отвътре и отвън 

Agila винаги е била практична, но целта при второто поколение на Agila беше още по-висока – „Искахме да придадем още повече чар на нашия най-малък модел, без да правим компромиси с неговата функционалност,” споделя главният дизайнер на модела Уве Мюлер, описвайки концептуалната фаза в разработката на новата Agila. „Със своето по-скоро дамско излъчване, новата Agila се вмества перфектно в актуалната гама от модели на Opel.”
Предната част се отличава с типичната за марката Opel стилистика. Със своите кръгли светлинни тела, вградени в напомнящите за новата Corsa бадемовидни блокове на предните светлини, Agila гледа на света с широко отворени очи. Заострените предна и задна брони също са типични за Opel елементи както и ръба върху предния капак. Задната част също се отличава с няколко закръглени детайла. Разположението на тесните вертикални светлинни блокове, подчертани от сферично оформените светлинни източници, е позволило на конструкторите да създадат голяма, удобна за товарене задна врата. Изгледът отзад се акцентира допълнително от сферичното оформление на задните светлини. 
Agila прави впечатление със своята богата гама от свежи цветове и модерни решения, които създават приятна атмосфера, допълвана и от обширното пространство за главите на пътниците. Високата позиция на седалките на гъвкавия петместен модел гарантира добра видимост, а високото разположение на скоростния лост и регулируемия по височина волан с бутони за управление на аудиосистемата осигурява удобство за водача. Оборотомерът е поставен в отделен корпус на арматурното табло, а всички останали прибори използват големи, четливи кръгли циферблати.

Каросерията – Пълноценен петместен модел с изключително гъвкав интериор
Със своите пет пълноценни седалки, пет триточкови предпазни колана и стандартни пет врати, новата Agila предлага много пространство за семейството и приятелите. С това тя е сериозно изключение в своя сегмент, пренаселен с четириместни модели с три врати. У пътниците на Agila няма и следа от усещане за пътуване с малък автомобил, което се дължи и на изключително добрата шумоизолация на вътрешното пространство. Комфортната, леко повдигната и изправена позиция на седалките спомага за постигане на отлична видимост, докато високоразположеният покрив има важен принос и за приятното усещане за простор в купето. На задните седалки не се чувстват притеснени дори възрастни пътници с едро телосложение.
Стандартната вместимост на багажника на Agila до нивото на покривалото е 225 литра, което е достатъчно за детска количка, например. Едно завъртане на ръкохватката е достатъчно за спускане на облегалката на задната седалка и увеличаване на обема до впечатляващите 1050 литра – върхова стойност в този сегмент от пазара. Общата задна седалка и облегалка може да бъде разделена и сгъната в отношение 60:40 при версията Enjoy. Сгъването на половината облегалка снижава и съответната хоризонтална част, осигурявайки идеално равен под на багажното отделение. В качеството си на градски автомобил, новият модел предлага и множество отделения и кутии за съхранение на дребни предмети.

Оборудването – серийни ABS, фронтални и странични въздушни възглавници на предните места

Всички версии на Agila се отличават с богато серийно оборудване. Стандартни са мерките за сигурност, като ABS, предните въздушни възглавници за водача и пътника до него, както и възможността за изключване на възглавницата до водача и точките за закрепване на детски седалки по системата ISOFIX. Версията Enjoy се отличава с още повече стандартни удобства от варианта Essentia, сред които са централното заключване с дистанционно управление и електрозадвижването на предните странични прозорци.
Двигателите - Opel Agila е динамична и икономична

Два бензинови двигателя ще отбележат своята световна премиера в новата Agila. Разработените от Suzuki агрегати използват една и съща базова конструкция – алуминиев цилиндров блок и глава и два горноразположени разпределителни вала. Базовият агрегат е трицилиндров бензинов с работен обем един литър. Четириклапановият агрегат развива 48 кВт/65 к.с. и ускорява Agila до максимална скорост от 160 км/ч. Емисиите на Agila 1.0 се придържат в рамките на лимита от 120 гр CO2/км, което дава възможност на собствениците да ползват специални данъчни облекчения в някои европейски държави.
1.2-литровата Agila е с четирицилиндров бензинов двигател с мощност 63 кВт/86 к.с. и ускорение от 0 до 100 км/ч 12,3 секунди. Agila 1.2  има максимална скорост от 175 км/ч (данните се отнасят за версията с петстепенна механична предавателна кутия). Agila 1.2 също е икономична и с ниско ниво на емисиите – средната й консумация е 5.5 литра на 100 км, респ. 131 гр/CO2 на километър пробег. Този двигател скоро ще се предлага по желание и с четиристепенна автоматична трансмисия, която е изключително примамлива алтернатива за условията на градско шофиране.

Водещ по отношение на ниския разход на гориво сред гамата от двигатели на Agila е 1.3-литровият турбодизел със система common-rail. Моторът е разработен от GM Powertrain и е истински многостранен талант, който се предлага като интересна алтернатива и в гамата на моделите Corsa и Astra. В новата Agila той постига максимална мощност 55 кВт/75 к.с., позволява достигането на 165 км/ч и ускорява автомобила за 13.9 секунди от 0 до 100 км/ч. Мощният дизелов модел (максимален въртящ момент от 190 Нм) е изключително икономичен, със среден разход на гориво 4,5 литра на 100 км. Това се равнява на 120 грама CO2 на километър пробег.
Ходова част - Agila е още по-динамична
„Да направим Agila още по-пъргава – това беше нашата ясна задача при разработката на ходовата част. Целта бе да преведем новата динамична външност в адекватна пъргавост на пътя”, споделя мениджърът на инженерния екип в разработката на Agila Маркус Лот. Окачването на Agila с A-образни носачи и McPherson-елементи отпред и торсионна греда на задния мост е настроено за постигане на максимално удоволствие от шофирането. ABS е част от серийното оборудване, а в зависимост от пазара и нивото на изпълнение Agila ще се предлага с електронна програма за стабилност ESP (Electronic Stability Program) и странични въздушни възглавници.
Допълнителна текстова информация и снимки можете да намерите в интернет на адрес http://media.opel.com.
Посочените спецификации и оборудване се отнасят за пазара в Германия. Възможни са разлики на различните пазари. Всички данни за разхода на гориво са за европейски комбиниран тестови цикъл на базовия модел. Подлежат на уточняване.

